Olalla Castro Alvaredo

Olalla Castro Alvaredo (O Incio, Lugo, 1975eko ekainaren 3a)  zientzialari galiziarra da, Fisikan eta Matematikan aditua eta Londresko Unibertsitatean (City  St. George, University of London) irakaslea.

 Ibilbidea 
Olalla Castro 1975eko ekainaren 3an jaio zen, Novelín-en, O Incio udalerriko Rendar parrokian (Lugo). 

Santiagoko Unibertsitatean (1993-1997) Fisikan lizentziatu zen eta Partikulen Fisikan espezializatu zen. Hezkuntza Ministerioko lau urteko ikerketa poltsa batean parte hartzea lortu zuen unibertsitate bereko Partikulen Fisika sailean. 1999an José Luis Miramontes Antas irakasleak zuzendutako Lizentziatura Tesia aurkeztu zuen. Berlingo Freie Universität-ean doktoregoa egin zuen irakasle gonbidatu gisa, Andreas Fring irakaslearen gainbegiradapean. 2001ean doktoratu ondoren, unibertsitate berean jarraitu zuen hiru urtez poltsa batekin. Beste ikerketa-poltsa bati esker Lyongo Goi Eskolan (Frantzia) jarraitu zuen lanean, Jean-Michel Maillet irakaslearen taldean. 2005eko martxoan, Londresko City Unibertsitatean (City St. George, University of London) irakasle izendatu zuten, eta bertan segitzen du lanean gaur egun (2025ean).

Irakasle gisa, Olalla Castrok irakaskuntza, administrazio eta ikerketa arloetan egiten du bere lana. Irakaskuntza arloan, matematikan eta bere aplikazioetan espezializaturik dago, Unibertsitateko Matematika Departamentuan lan egiten baitu. Bere ikastaroetan kalkulua, programazioa, ekuazio diferentzialak, sistema dinamikoak, zenbakien teoria eta abar azaldu ditu. Ikasketa-amaierako proiektu ugari, bi tesina eta hiru doktoretza-tesi ere zuzendu ditu.

Castroren ikerketa-arloa 'sistema integragarriak' izeneko sistema kuantiko dimentsiobakarren azterketan ardazturik dago. Sistema horiek interes matematiko handikoak dira, simetria ugari dituztelako. Horri esker, garrantzi fisikoko kantitate asko modu zehatzean kalkula daitezke matematikoki, oso metodo espezializatuak erabiliz, adibidez, Bethe Ansatz termodinamikoa. 2007az geroztik, Olalla Castrok bi problema aztertzen ditu bereziki, betiere sistema integragarrien testuinguruan: lehenengoa, korapilatze kuantikoko entropia deritzona aztertzea da, hau da, egoera kuantiko batean metatu daitezkeen korapilatzeen kantitatea neurtzea. Korapilatze kuantikoa sistema kuantikoen propietate liluragarri eta misteriotsuenetako bat da, eta, gainera, aplikazio praktiko asko ditu; adibidez, ordenagailuen diseinuan eta beste teknologia kuantiko batzuetan. Bigarren arazoa orekarik gabeko sistema kuantikoen azterketa da, azken 15 urteetan garrantzi handia hartu duen arloa. Kasu honetan, problema hau da: zenbait kantitate fisikok sistema kuantiko batean zelako bilakaera izaten duten denboran zehar aztertzea, sistema horrek bere ingurunean edo oinarrizko propietateetan aldaketa bortitz bat jasan duenean. Denbora nahiko luzea itxaronez gero, sistemak oreka egoera berri bat lortuko du. Castroren eta beste ikertzaile askoren interesgunea egoera berri horren deskribapena da. Gaiari buruzko lan zientifiko ugari idatzi ditu.

Saileko eta Unibertsitateko kudeaketa arloan, Castrok hainbat ardura izan ditu, bai ikasle berrien harreran, bai bere sailak ematen duen Matematikako graduaren diseinuan eta kudeaketan ere. Horrez gain, bere fakultateko Berdintasun, Aniztasun eta Inklusio batzordeko kide ere bada, eta baita Athena Swan komiteko kide ere. Komite horrek mundu akademikoan genero-diskriminazioa desagertzea du helburu, batez ere zientzia arloetan. Olalla Castrok, materiaren oinarrizko partikulen elkarrekintza azaltzen duten teoriak sortzeko hizkuntza matematikoa erabiltzen duen zientzilariak, 2015ean Faro de Vigo egunkarian adierazi zuen "matematika jenioek bakarrik ulertzen duten zerbait delako uste okerra desmitifikatu behar dela".

 Familia eta bizitza pertsonala 
Bere bikotekidea Benjamin Doyon fisikari teorikoa da. Francisco Castro Alvaredo idazlearen arreba da.

Bere webgune pertsonalean aitortzen duen moduan, Castrok "bigarren bizitza bat" du (My 2nd Life), Olalla artistarena, hain zuzen.

 Oharrak 



Kanpo estekak
 Webgune pertsonala
 Olalla Castro Alvaredo: "Hay que desmitificar las matemáticas como algo que solo entienden los genios"
 O Incio deja su huella en la física cuántica
 Nena de Novelín (Olalla Castro Alvaredoren arte lanak)

Kategoria:1975eko jaiotzak
Kategoria:Emakume fisikariak
Kategoria:Galiziako irakasleak
Kategoria:Emakume ikertzaileak